ལྕུམ་རིགས་གསུམ་པ།ཆུ་མ་རྩི།མཁའ་འགྲོའི་ལ་ཕུག་སོགས་སུ་འབོད།འདི་ལའང་རིགས་གཉིས་ཡོད།རིགས་འདི་གཉིས་ཧ་ཅང་གི་དབྱེ་བག་ཆེ་བ་ཡིན།དང་པོ་མཁའ་འགྲོ་ལ་ཕུག་ཏུ་གྲགས་པའི་ཆུ་མ་རྩི་ནི།འཁྲུངས་དཔེར།ཆུ་མ་རྩི་ཞེས་བྱ་བ་ནི།ལྕུམ་རིགས་གསུམ་གྱི་ཆུང་བར་གཏོགས།།སྟོད་སྨད་སྐྱེ་གནས་རྒོད་གཡུང་མང་།།འོན་ཀྱང་སྐྱེ་སྟབས་གཅིག་ལས་མེད།།སྡོང་པོ་ཕྲ་ལ་རོ་ཡང་སྐྱུར།།མེ་ཏོག་བྱ་དཀར་གདང་ཞུགས་འདྲ།།རྩ་བ་ཟངས་ཁབ་གཤིབས་པ་འདྲ།།ཞེས་གསུངས་ཡོད།འདི་ནི་གངས་ཆགས་དང་གཡའ་རིའི་འདབས་རོལ་དུ་མ་གཏོགས་དེ་ཙམ་མི་འབྱུང་ཞིང་།སྡོང་བུའམ་མེ་ཏོག་དཀར་སེར་ཤིན་ཏུ་མིག་ལ་མཛེས་པ་ཞིག་འབྱུང་བ་ཡིན།འདི་ཉིད་ཡོང་ཁུངས་གཙོ་བོ་བོད་ཀྱི་མངའ་རིས་སྐོར་གསུམ་གྱིས་མཚོན་པའི་བོད་ཀྱི་སྟོད་ཕྱོགས་མཁའ་དབུགས་དང་ས་གཤིས་རྩུབ་ཅིང་།རྩི་ཤིང་རིགས་སྐྱེ་དཀོན་སའི་གངས་དང་གཡའ་མཚམས་དག་ལས་འབྱུང་བ་དེང་དུས་བལ་ཡུལ་གྱི་ས་ཁོངས་སོགས་སུ་ཡོད་པ་ཡིན།འགའ་ཞིག་འདི་ཉིད་བྱ་རྒོད་སུག་པ་འཁྲུལ་མཁན་འབྱུང་བཞིན་ཡོད་པ་རེད།འདི་ནི་རྫ་རི་དང་སྲིད་པའི་གངས་ཆག་གི་ཐོད་དུ་སྐྱེས་པའི་ཆུ་མ་རྩི་རེད།འདི་དང་ཅུང་ཙམ་སྐྱེ་ཚུལ་མཚུངས་པར་སྤང་ཐང་དང་།ན་ཁུགས་སོགས་སུ་ཡོད་ཀྱང་ཆེ་ཆུང་དང་།ཁ་དོག་སོགས་ཀྱི་ཆ་ནས་ཧ་ཅང་ཧེ་བག་ཆེ།ཡུལ་མིས་མིང་ལ་མྱི་རྒན་བྲང་ཀོ་ཟེར་ཞིང་སྨན་དུ་གཏོང་འོས་མིན་བཤད་པའི་གཞུང་ལུགས་མ་མཐོང་།